2011માં પ્રકાશિત થયેલી આ નવલકથા ‘National Bestseller’ બની છે. નવલકથાના લેખિકા પ્રીતિ શૅનોય (http://preetishenoy.com) બેંગ્લોરના નિવાસી ગૃહિણી છે. પોતાના બંને સંતાનોનો ઉછેર કરતાં તેમણે આ નવલકથા લખી છે. પિતાના અવસાન બાદ એકલતાને દૂર કરવા માટે તેમણે સૌપ્રથમ વાર અંગ્રેજી બ્લોગ લખવાની શરૂઆત કરી હતી. તેમની ટૂંકી વાર્તાઓ વાચકોને ખૂબ પસંદ પડી અને તેમનો બ્લોગ ભારતમાં વધુ વંચાતો બ્લોગ બન્યો. એ પછી તેમના કેટલાક લખાણો ‘રિડર્સ ડાયજેસ્ટ’માં પણ પ્રકાશિત થયા અને તે પછી તેમણે ‘34 Bubblegums and Candies’ નામનું પુસ્તક લખ્યું જે ખૂબ પ્રસિદ્ધિ પામ્યું. આ તેમનું બીજું પુસ્તક છે જે પ્રકાશિત થતાની સાથે જ લોકપ્રિય બની ગયું. કશુંક શુભ મેળવવાની ઈચ્છા સાથે મક્કમ મનોબળ કેળવવાની ઈચ્છા ધરાવનારે આ પુસ્તક વાંચવા જેવું છે. અંકિતાના જીવનની રોમાંચક સફર યુવાવર્ગને અને તેમના માતાપિતાઓને ઘણી બાબતો શીખવી જાય છે. આશા છે આપને પણ તે ગમશે.